Més de 2.000 persones gaudeixen del Dia de la Comunitat Valenciana a Burjassot
2025-07-24

Jocs tradicionals, inflables, futbol de taula, les tradicionals calderes d’arròs amb fesols i naps…tot va tenir cabuda ahir a Burjassot en una jornada festiva, la del 9 d’Octubre, de la qual van gaudir més de 2.000 veïnes i veïns que es van reunir a l’entorn de la Casa de Cultura.

Sobre les 12 del matí, els primers xiquets començaven a gaudir dels inflables i a descobrir amb quins jocs es divertien els seus pares i mares quan eres xicotets, gràcies a l’equip de Jocs Tradicional de l’Entitat Cultural El Piló. Amb ganes de seguir aprenent, i una vegada recuperats de l’esforç, es dirigien a la Plaça de la Casa de Cultura on l’Associació de Futbol Mesa Burjassot (FMB) els mostrava també una manera diferent i molt divertida de jugar al futbol.

Amb l’ambientació musical en la mateixa Plaça a càrrec de Burjassot Ràdio, que en un dia tan especial complia 12 anys d’emissions, a poc a poc els veïns i les veïnes de Burjassot van anar arribant a la Pineda de la Casa de Cultura on, sobre les 14 hores, va començar el repartiment de les calderes d’arròs amb fesols i naps.

Una gran jornada festiva de la qual també van gaudir en la Llar Sequera ja que, com és tradició, també es va portar una caldera perquè els seus residents degustaren aquest típic plat valencià.